A distance di cuatri mês de fin de lote
armade, ETA e à domandât al guvier francês di no gjavâsi fûr des
responsabilitâts intal conflit basc e di inviâ des tratativis par risolvi lis
cuistions che a son su la taule, a tacâ di chê dai presonîrs. Pocjis zornadis
prime, intant di une visite intal Paîs Basc setentrionâl, il president francês,
Nicolas Sarkozy, si veve mostrât disponibil a misuris distensivis tant che il
svicinament dai presonîrs bascs ai lôr lûcs di divignince, ma la politiche
francese e à simpri cirût di sbolognâ il conflit basc tant che un probleme dut
“spagnûl”. Une linie che e je confermade ancje dal fat che, par cumò, la uniche
rispueste al messaç di ETA e je rivade dal ministeri francês pai forescj che al
à declarât di no vê in man nissune propueste uficiâl. ETA e ricuarde però che
no dome une part dal Paîs Basc e je cjapade dentri intal stât francês, ma ancje
che la France e à contribuît in maniere ative aes azions cuintri dal moviment
armât basc e che intes presons francesis a son 140 presonîrs politics bascs. Un
apel al guvier di Parîs par che al vierzi un confront sul superament dal
conflit al jere rivât ancje intant de conference stampe tignude ai 9 di Març
dai rapresentants de çampe indipendentiste basche e di Eusko Alkartasuna,
Aralar e Alternatiba.
Font: Gara, 09-10/03/12;
Avui, 10/03/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn crh_Latn oci_Latn cat_Latn